Avainsanat

Tiivistelmä



Avainsanat

1. Maatalous — Eläinten terveyttä koskevan jäsenvaltioiden lainsäädännön lähentäminen — Yhteisön osallistuminen jäsenvaltioiden toteuttamien eläinlääkintäalan toimenpiteiden rahoitukseen — Kiireelliset toimenpiteet tiettyjen eläintautien ilmenemisen vuoksi — Rahoitusosuuden pienentäminen yhteisön lainsäädännön noudattamatta jättämisen vuoksi — Hyväksyttävyys — Kiinteämääräinen korjaus — Edellytykset — (Neuvoston päätöksen 90/424/ETY 3 artiklan 2 kohta)

2. Maatalous — Eläinten terveyttä koskevan jäsenvaltioiden lainsäädännön lähentäminen — Yhteisön osallistuminen jäsenvaltioiden toteuttamien eläinlääkintäalan toimenpiteiden rahoitukseen — Kiireelliset toimenpiteet tiettyjen eläintautien ilmenemisen vuoksi — Komission valvontavallan laajuus — Toteutettujen toimenpiteiden riittämättömyyden takia tehtävä rahoituskorjaus — Asianomainen jäsenvaltio kiistää toteutettujen toimenpiteiden riittämättömyyden — Todistustaakka — (Neuvoston päätös 90/424/ETY)

3. Maatalous — Eläinten terveyttä koskevan jäsenvaltioiden lainsäädännön lähentäminen — Yhteisön osallistuminen jäsenvaltioiden toteuttamien eläinlääkintäalan toimenpiteiden rahoitukseen — Kiireelliset toimenpiteet tiettyjen eläintautien ilmenemisen vuoksi — Taloudellinen tuki klassisen sikaruton hävittämiseksi Alankomaista — Kasvattajille vahingonkorvauksina suoritettuihin määriin tehdyt vähennykset — Suhteellisuusperiaatetta ei ole loukattu — (Neuvoston päätös 2000/362/EY)

Tiivistelmä

1. Tietyistä eläinlääkintäalan kustannuksista tehdyn päätöksen 90/424/ETY 3 artiklan 2 kohdan sanamuodonkin mukaan jäsenvaltioiden oikeus yhteisön rahoitusosuuteen, joka koskee jäsenvaltioille tiettyjen eläintautien ilmenemisen vuoksi toteutetuista kiireellisistä toimenpiteistä aiheutuneita menoja, syntyy ainoastaan silloin, kun kaikki sovellettavassa yhteisön lainsäädännössä luetellut edellytykset on täytetty. Myöskään suhteellista oikeutta ei ole, jos kyseisessä lainsäädännössä edellytetyt toimenpiteet on toteutettu vain osittain. Sen sijasta, ettei komissio osallistu lainkaan rahoitukseen silloin, kun jäsenvaltio ei ole noudattanut kaikkia näitä edellytyksiä, sillä on kuitenkin oikeus suhteellisuusperiaatteen nojalla vähentää kyseisten edellytysten noudattamatta jättämisestä aiheutuneet menot niiden menojen määrästä, joiden osalta jäsenvaltio pyytää tällaista rahoitukseen osallistumista, ja harkita osallistumista rahoitukseen ainoastaan jäljelle jäävän määrän osalta.

Laajamittaisen epidemian torjunta ei myöskään onnistu ilman virheitä ja tiettyjen virheiden tekemisen ei pitäisi periaatteessa estää yhteisön osallistumista rahoitukseen. Siinä tapauksessa, että tällaiset virheet ylittävät ne rajat, jotka johtuvat siitä, mitä voidaan kohtuullisesti pitää väistämättömänä ja siten anteeksiannettavana monimutkaisessa ja joskus sekavassa tilanteessa, yhteisö ei voi osittainkaan vastata virheiden taloudellisista seurauksista, ja jäsenvaltion, jonka viranomaiset ovat vastuussa kyseisistä virheistä, on vastattava näistä seurauksista.

Mitä tulee komission mahdollisuuteen nojautua arvioihin ja tehdä kiinteämääräisiä korjauksia, komissiolta ei voida vaatia, että se tarkastaa huolellisesti jokaisen teurastetun eläimen ja jokaisen saastuneiden rehujen ja välineiden hävittämistapauksen. Sekä tapauksessa, jossa jäsenvaltio ei ole noudattanut kaikkia yhteisön lainsäädännössä säädettyjä edellytyksiä, että tapauksessa, jossa on tehty virheitä, joista jäsenvaltion on kannettava taloudellinen vastuu, on hyväksyttävää, että komissio nojautuu arvioihin tai että se tekee kiinteämääräisiä korjauksia, mikäli kyseiset arviot tai korjaukset nojautuvat perustellusti tietoihin, jotka ovat sen käytössä.

ks. 22, 24, 25 ja 29 kohta

2. Tietyistä eläinlääkintäalan kustannuksista tehdyssä päätöksessä 90/424/ETY edellytetään, että kyseessä olevan jäsenvaltion on toteutettava tietty määrä toimenpiteitä, jotta se voi saada yhteisön rahoitusta tiettyjen eläintautien torjuntaan. Koska mahdollisten tilanteiden moninaisuus ei mahdollista sitä, että yhteisön lainsäädännössä voitaisiin määritellä täsmällisesti nämä toimenpiteet kutakin yksittäistapausta varten, komission on jäsenvaltion toteuttamia toimenpiteitä arvioidessaan otettava huomioon se, että jäsenvaltioilla on tietty harkintavalta toteutettavien toimenpiteiden valinnan ja niiden toteuttamistavan osalta ja ettei se voi tältä osin korvata kyseessä olevan jäsenvaltion arviointia omallaan. Tämä on totta varsinkin, kun sovellettavaan yhteisön lainsäädäntöön sisältyy säännöksiä, joissa käytetään väljiä ja yleisiä sanamuotoja.

Sitä vastoin, jos komissio on kyseessä olevan jäsenvaltion harkintavaltaa kunnioittaen osoittanut, että jäsenvaltio on torjunut tautia riittämättömästi ja että rahoituskorjauksen tekeminen on tarpeen, kyseisen jäsenvaltion on näytettävä toteen, että komissio on tehnyt ilmeisen arviointivirheen.

ks. 32─34 kohta

3. Yhteisön taloudellisen tuen kokonaismäärästä klassisen sikaruton hävittämiseksi Alankomaista vuonna 1997 tehdyllä päätöksellä 2000/362/EY ei loukata suhteellisuusperiaatetta siltä osin kuin myönnettyä taloudellista tukea on kasvattajille vahingonkorvauksena suoritettujen määrien osalta vähennetty 25 prosenttia. Koska komission kyseisen päätöksen perustelemiseksi kansallisia toimenpiteitä vastaan esittämiä teknisiä, hallinnollisia ja taloudellisia väitteitä nimittäin pidetään perusteltuina, komission laskemat taloudelliset seuraukset ovat selvästi tehtyä rahoituskorjausta suuremmat, mikä osoittaa, että komissio on ottanut asianmukaisesti huomioon kullekin jäsenvaltiolle annetun harkintavallan käyttöön liittyvät väistämättömät virheet ja kyseessä olevan klassisen sikaruton epidemian erityisen hankaluuden.

ks. 48─50 kohta